钦定古今图书集成/明伦汇编/人事典/第012卷 > 兼明书 > 《望赋》刘禹锡
## 钦定古今图书集成/明伦汇编/人事典/第012卷 > 兼明书 > 《望赋》刘禹锡

“邈不语兮临风”，境自外兮感从中。明晦转续兮八极
鸿蒙。上下交气兮群生异容。发孤照于寸眸，骛遐情
乎太空。物乘化兮多象，人遇时兮不同。嗟乎！有目者
必骋望以尽意，当望者必缘情而感时。有待者瞿瞿，
忘怀者熙熙。虑深者瞠然若丧，乐极者冲然无违。外
徙倚其如一，中纠纷兮若斯。望如何其望且乐。睎兴
庆兮愬阿阁，如云兮天颜咫尺，如草兮臣心踊跃。扇
交翟兮葳蕤，旗升龙兮蠖略。日转黄道，天开碧落。凝瑞景于庭树，掬菲烟于殿幕。望如何其望且懽！登灞
岸兮见长安。纷扰扰兮红尘合，郁葱葱兮佳气盘。池
象汉兮昭回，城依斗兮阑干。避御史之骢马，逐幸臣
之金丸。望如何其望攸好！宗万灵兮越四隩，汉帝仙
台兮秦皇海峤。《霓裳》踊于河上，马迹穷乎越徼。紫气
度关而斐亹，神光属天而照耀。睆眷眷以驰精，耸专
专而观妙。望如何其望有形，视蠢蠢兮穷冥冥，楚塞
氛恶兮萧关燧明。晕笼孤月兮角奋长庚。沙长似雪，
碛有疑城。烟云非女子之气，草木尽王者之兵。审曳
柴之虚警，破来骑之先声。信有得于风鸟，亦无言于
斾旌。望如何其望且慕。恩意隔兮年光度。雕辇已辞
兮金屋何处？长信草生兮长门日暮。候翠华之傥来，
仰元天以自诉。况复湘水无还，漳河空注。泪染枝叶，
香馀纨素。风萧萧兮北渚波，烟漠漠兮西陵树。夫不
归兮江上石，子可见兮秦原墓。拊瑟翻朔塞之思，挟
琴指邯郸之路。望如何其望最伤，俟环玦兮思帝乡。
龙门不见兮云雾苍苍，乔木何许兮山高水长。春之
气兮悦万族，独含嚬兮千里。目秋之景兮悬清光，偏
结愤兮九回肠。羡环拱于白榆，惜驰晖于落棠。谅冲
斗兮谁见，伊戴盆兮何望？岂止苏武在胡，管宁浮海。
送飞鸿之灭没，附阴火之光彩。鹤颈长引，“乌头未改。
恨已极兮平原空，起何时兮东山在。永望如何，伤怀
孔多。”降将有《依风》之感，宫人成《忆月》之歌。歌曰：“张衡
侧身愁思久，王粲登楼日回首。不作渭滨垂钓臣，羞
随洛阳拜尘友。”